Selvom kampene i Superligaen foregår uden tilskuere, var der alligevel kø til Aalborg Portland Park søndag. Her havde AaB nemlig inviteret sæsonkortholdere forbi for at hente gratis drikkevarer, som de kan nyde derhjemme, mens de følger kampen mellem AaB og Esbjerg fB foran skærmene. - Alle drikkevarerne var købt hjem til foråret, hvor vi forventede en masse spændende kampe på stadion. Det kunne desværre ikke lade sig gøre. Derfor har vi valgt at give drikkevarerne til dem, der støtter os mest, siger Martin Stigaard Skammelsen, der er oplevelseschef i AaB. Drikkevarerne blev uddelt til bilerne for at undgå smitterisiko. I en af bilerne sad Casper Skat, som glæder sig til igen at kunne heppe på AaB – bare hjemmefra. - Det har været forfærdeligt at undvære. Det har været nogle lange weekender, siger han. For at få weekenderne til at gå lidt hurtigere, har han blandt andet deltaget i AaB-quizzer med vennerne over Google Meet. Også den trofaste fan Niels Kirkedal fra Aalborg var mødt op for at hente forsyninger til kampen. - Det er et godt initiativ. Det ville være synd at lade det gå til spilde, siger han. Kampen mellem AaB og Esbjerg fB skulle oprindeligt have været spillet fredag 13. marts. I stedet er den rykket til søndag aften klokken 18.

Opsummering:
Søndag kan AaB-spillere endelig spille Superligakamp igen. Det blev fejret med gratis drikkevarer til sæsonkortholdere.